POROČILO KOMISIJE EVROPSKEMU PARLAMENTU IN SVETU o napredku pri izvajanju reforme Evropske svetovalne skupine za računovodsko poročanje v skladu s priporočili iz Maystadtovega poročila /* COM/2014/0396 final */





POROČILO KOMISIJE EVROPSKEMU PARLAMENTU IN SVETU o napredku pri izvajanju reforme Evropske svetovalne skupine za računovodsko poročanje v skladu s priporočili iz Maystadtovega poročila 1. Namen in obseg poročila Uredba Evropskega parlamenta in Sveta, ki razširja program Unije za podpiranje posebnih dejavnosti na področju računovodskega poročanja in revizije za obdobje od 1. januarja 2014 do 31. decembra 2020[1], je začela veljati 9. aprila 2014 po objavi v Uradnem listu[2]. Splošni cilj programa Unije je izboljšati pogoje učinkovitega delovanja notranjega trga s podpiranjem preglednega in neodvisnega razvoja mednarodnih standardov računovodskega poročanja in revidiranja. Člen 3 Uredbe določa, da so upravičenci programa na področju računovodskega poročanja: – Evropska svetovalna skupina za računovodsko poročanje (EFRAG); – Fundacija odbora za mednarodne računovodske standarde (FOMRS), katere pravna naslednica je Fundacija MSRP. Upravičenec na področju revizije pa je: – Odbor za zaščito javnega interesa (PIOB). V skladu s členom 9(1) Komisija do 31. marca 2014 predloži prvo poročilo Evropskemu parlamentu in Svetu o potrebnih reformah upravljanja na področju računovodskih in finančnih informacij v zvezi z EFRAG, pri čemer med drugim upošteva razvoj dogodkov po priporočilih iz poročila posebnega svetovalca, in o ukrepih, ki jih je EFRAG že sprejel za izvajanje teh reform. To poročilo zajema le izvajanje reforme EFRAG po poročilu Philippa Maystadta[3], ki določa priporočila za tako reformo in o katerem je razpravljal Svet za ekonomske in finančne zadeve 15. novembra 2013. 2. Osnovni podatki Osnovni namen računovodenja je pomoč interesnim skupinam pri sprejemanju boljših poslovnih odločitev z zagotavljanjem ustreznih finančnih podatkov. Točni in pravočasni podatki so nujno potrebni za preudarne odločitve glede naložb in za vodenje poslovnih organizacij, lastnikom podjetij pa omogočajo tudi merjene uspešnosti poslovanja. Ker so kapitalski trgi globalni, je uskladitev pravil glede računovodskega poročanja in revizije na globalni ravni bistvena za preglednost, primerljivost in nemoteno delovanje kapitalskih trgov ter za realizacijo integriranega trga za finančne storitve v EU. Splošno priznano je, da z računovodskimi direktivami EU ni bila zagotovljena dovolj visoka raven usklajenosti računovodskega poročanja podjetij, ki kotirajo na borzi v EU. Zato se je EU odločila, da namesto uvedbe lastnega sklopa regionalnih standardov računovodskega poročanja sprejme mednarodne računovodske standarde. Evropska unija že dolgo zagovarja enoten sklop globalnih računovodskih standardov. Skupina G-20 je prav tako že večkrat pozvala k sprejetju globalnih računovodskih standardov in konvergenci[4]. Unija je imela vodilno vlogo pri tem procesu leta 2002, ko je sprejela mednarodne računovodske standarde (MSRP)[5], ki jih je izdal Odbor za mednarodne računovodske standarde in naj bi jih uporabljala podjetja, ki kotirajo na borzi v EU, pri pripravi svojih konsolidiranih računovodskih poročil. V skladu z uredbo o MRS[6] MSRP v EU veljajo od leta 2005. Komisija redno sprejema nove standarde, in sicer na podlagi regulativnega postopka v odboru s pregledom. V globalnem gospodarstvu je treba zbliževati standarde različnih jurisdikcij in razvijati mednarodne standarde v okviru postopka, ki je pregleden in je predmet demokratičnega nadzora. Zaradi pomena računovodskih standardov za finančne trge ima Unija ključno vlogo v postopku sprejemanja mednarodnih standardov. Za zagotovitev, da se upoštevajo interesi Unije ter da so globalni standardi visoke kakovosti in skladni s pravom EU, je bistveno, da se interesi Unije ustrezno zastopajo. Vedno več držav se odloča za MSRP in jih sprejema, zato se relativna vloga Evrope v postopku določanja mednarodnih standardov zmanjšuje. EFRAG[7] je zasebni organ in tehnični svetovalec Evropske komisije na področju računovodstva. Prevzel je vlogo za zagotavljanje v prihodnost usmerjenega, tehničnega in verodostojnega prispevka pri določanju standardov s strani Upravnega odbora za mednarodne računovodske standarde (International Accounting Standards Board – IASB). Marca 2013 je komisar Barnier imenoval Philippa Maystadta za posebnega svetovalca in ga pooblastil, naj preuči načine krepitve prispevka EU k razvoju Mednarodnih standardov računovodskega poročanja (MSRP) in izboljšanja upravljanja evropskih organov, ki so vključeni v ta postopek. G. Maystadt je pred pripravo tega končnega poročila imel številne razgovore in posvetovanja. V tem poročilu so navedene tri različne možnosti za okrepitev vpliva Evropske unije pri določanju mednarodnih računovodskih standardov: preoblikovanje EFRAG, prenos odgovornosti EFRAG na ESMA ali da se EFRAG nadomesti z Agencijo EU. Maystadtovo poročilo priporoča prestrukturiranje EFRAG. 3. Ozadje in pregled reform efrag 3.1 Trenutno stanje EFRAG Evropska svetovalna skupina za računovodsko poročanje (EFRAG), ustanovljena leta 2001, je neprofitno mednarodno združenje (IVZW/AISBL), ki so ga v skladu z belgijsko zakonodajo v Bruslju ustanovila glavna evropska strokovna združenja, dejavna na področju računovodskega poročanja. Njeni sedanji člani so BUSINESSEUROPE (evropska gospodarska združenja), FEE (Evropska zveza računovodskih strokovnjakov), Insurance Europe (evropska zavarovalniška organizacija), EBF (Združenje evropskih bank), ESBG (Evropska skupina hranilnic), EACB (Evropsko združenje zadružnih bank) in EFAA (Evropsko združenje računovodij in revizorjev). Sodeluje tudi z nacionalnimi organi za določanje računovodskih standardov iz držav članic EU. EFRAG trenutno deluje prek neodvisne skupine tehničnih izvedencev (TEG) ob podpori uporabniškega odbora ter različnih delovnih in svetovalnih skupin. Proaktivno delo v „zgodnji fazi“ usklajuje Odbor za načrtovanje in vire (PRC), v katerem sodelujejo glavni evropski nacionalni organi za določanje računovodskih standardov. Delo EFRAG nadzira neodvisen nadzorni svet . Njegove glavne naloge so izbiranje članov in nadzor dela skupine tehničnih izvedencev ter Odbora za načrtovanje in vire; spremljanje sodelovanja z nacionalnimi organi za določanje standardov; ter zagotavljanje ustreznega financiranja za EFRAG. Sedanji nadzorni svet EFRAG je sestavljen iz izkušenih strokovnjakov in vodij, ki jih zanima globalni razvoj računovodskega poročanja in odražajo ustrezno strokovno ravnotežje (vključno z uporabniki, pripravljavci in računovodji) ter geografsko razpršenost. Nadzorni svet vključuje kot opazovalce na svojih srečanjih tudi tri člane s področja javne politike; Evropsko komisijo ter Evropski organ za vrednostne papirje in trge. Nadzorni svet imenuje generalna skupščina EFRAG. 3.2 Ključni premisleki za reformo EFRAG v skladu z Maystadtovimi priporočili Priporočena možnost preoblikovati EFRAG v bistvu vključuje imenovanje sveta na visoki ravni[8], ki bi izboljšal organizacijo, da bi dosegla tri opredeljene cilje: stališčem EFRAG poleg legitimnosti, ki jo zagotavlja njegovo dolžno postopanje, zagotoviti tudi institucionalno legitimnost; imeti različen in dopolnilen nabor znanj in veščin za razvoj stališč ter nacionalne organe za določanje standardov bolj vključiti v organizacijo in jim omogočiti sodelovanje v vseh fazah odločanja. Ključni elementi priporočil za reformo EFRAG v Maystadtovem poročilu so: Razjasniti pristojnost EFRAG Maystadt v svojem poročilu pravi, da bi se pristojnost EFRAG morala osredotočiti na uporabo MSRP in ne bi smela zajemati podjetij, ki ne kotirajo na borzi, zlasti MSP-jev, ki ne uporabljajo MSRP. Financiranje EFRAG Glede financiranja EFRAG Maystadtovo poročilo predvsem predlaga, da se oceni pravna možnost vzpostavitve sistema obveznih prispevkov/dajatev, ki bi jih plačala podjetja, ki kotirajo na borzi in uporabljajo MSRP ter imajo od njih koristi. Do sprejetja zakonodaje o takem sistemu dajatev, poročilo predlaga, naj države članice organizirajo nacionalni mehanizem financiranja (če ga še niso). Sestava EFRAG Generalna skupščina Poročilo predlaga razširitev generalne skupščine znotraj sedanje pravne oblike EFRAG (mednarodna neprofitna organizacija - AISBL) tako, da bi vključevala nacionalne mehanizme financiranja in druge zasebne in/ali javne organizacije, ki prispevajo finančno ali v naravi. Generalna skupščina bo nadzorovala svet, ki sprejema odločitve, vključno z imenovanjem članov sveta. Nadzorni svet Maystadtovo poročilo predlaga, da se sedanji nadzorni svet zamenja s svetom na visoki ravni, ki bi odobraval pripombe, naslovljene na UOMRS in potrjeval nasvete Komisiji, pri svojem delu pa bi se opiral na delo tehnične skupine. Novi svet bi bil sestavljen iz članov iz treh stebrov, imenovala pa bi jih generalna skupščina: – evropskih javnih institucij (4 člani, ki jih predlaga ESMA, EBA, EIOPA oziroma ECB); – interesne skupine (5 članov: industrijska in trgovinska podjetja, finančne institucije, strokovnjaki s področja računovodstva in uporabniki); - nacionalnih organov za določanje standardov (7 članov z implicitnim dogovorom, da so vedno zastopani nacionalni organi za določanje standardov štirih največjih držav članic). Maystadtovo poročilo predlaga, naj ima svet tudi predsednika, ki bi ga predlagala Komisija z odobritvijo Sveta in Parlamenta. Komisija bi v svet imenovala tudi enega opazovalca s pravico govora. Svet bi sprejemal odločitve s soglasjem. Po Maystadtovem poročilu bi bodoči člani sveta dobro poznali računovodsko poročanje in njegove posledice zlasti za finančno rast in finančno stabilnost. V ta namen poročilo priporoča, da se razvijejo predhodna merila, ki jih bodo institucije, organizacije in nacionalni organi za določanje standardov, ki predlagajo kandidate, uporabljali kot merilo uspešnosti. Na koncu poročilo predlaga ločitev vloge predsednika sveta, ki bi bil uradni govorec EFRAG, od vloge glavnega izvršnega direktorja, ki bi bil odgovoren za vsakodnevno upravljanje organizacije, vključno s predsedovanjem skupini tehničnih izvedencev. Skupina tehničnih izvedencev (TEG) Priporočeno je bilo, da TEG v prihodnje prevzame vlogo svetovalca svetu in da ni več v celoti pristojna za določanje stališč EFRAG. Spremenjena TEG bi pripravljala projekte in jih predložila svetu v odobritev. Svet bi TEG dajal napotke in povratne informacije. TEG bi bila še naprej sestavljena iz izvedencev, ki so aktivni strokovni delavci z različnimi strokovnimi izkušnjami in iz različnih geografskih območij. Člane TEG bi na pregleden način imenoval svet. TEG bi še naprej podpiralo obstoječe osebje EFRAG. Ocene učinka Po Maystadtovem poročilu se EFRAG spodbuja, naj si prizadeva za pripravo ocen učinka, ki ustrezajo potrebam uporabnikov in evropskih zakonodajalcev ter pri tem sodeluje z nacionalnimi organi za določanje standardov. Te ocene učinka analizirajo učinke standarda, preverjajo, ali standard izboljšuje kakovost finančnih podatkov ter proučujejo alternativne možnosti v primerjavi z možnostmi, ki jih upošteva UOMRS. Poleg tega se EFRAG in druge zadevne evropske organe spodbuja, da pri „preskusih na terenu” delajo na bolj usklajen način. Posvetovalni forum nacionalnih organov za določanje standardov (CFSS) Poročilo priporoča četrtletna srečanja EFRAG in predstavnikov vseh nacionalnih organov za določanje standardov (vključno z Norveško in Švico). Ta srečanja so pomembna pri sodelovanju evropskih nacionalnih organov za določanje standardov, zlasti za manjše države članice. Poleg tega se danes uporabljajo kot pripravljalna srečanja za evropske udeležence v Svetovalnem forumu za računovodske standarde UOMRS. Priporočila iz Maystadtovega priporočila so dobila veliko podporo na srečanju Sveta za ekonomske in finančne zadeve dne 15. novembra 2013. Komisija meni, da so merilo uspešnosti pri izvajanju reform EFRAG. 3.3 Stališča Evropske centralne banke in evropskih nadzornih organov o novi sestavi EFRAG Tri evropske nadzorne agencije (ESA) in sicer Evropski organ za vrednostne papirje in trge (ESMA), Evropski bančni organ (EBA) in Evropski organ za zavarovanje in poklicne pokojnine (EIOPA) so v skupnem pismu z dne 20. januarja 2014 izrazile zaskrbljenost glede načrtovane reforme EFRAG. Evropske nadzorne agencije so poudarile, da je pomembno, da so vključene v postopek potrjevanja in opozorile, da bi moral organ, ki mu bo ta odgovornost zaupana, služiti javnemu interesu in zato bi morali biti postopki sprejemanja odločitev razporejeni na javne organe. Evropske nadzorne agencije so Komisijo obvestile, da bodo v primeru, da mešana struktura upravljanja in predlagani model glasovanja ne bosta spremenjena, v novem nadzornem svetu EFRAG zaprosile za status opazovalca in ne za polno sodelovanje. Evropska centralna banka je v svojem pismu z dne 24. januarja 2014 zavzela podobno stališče. Komisija je zabeležila pomisleke, ki so jo izrazile vse tri evropske nadzorne agencije in Evropska centralna banka ter meni, da bi te tri organizacije morale imeti pomembno vlogo v EFRAG vsaj s sodelovanjem v svetu kot opazovalke. 3.4 Posebno pooblastilo g. Maystadtu za nadaljnje spremljanje procesa izvajanja 4. februarja 2014 se je komisar Barnier strinjal s Philippom Maystadtom, da ostane posebni svetovalec, ki bo nadziral izvajanje reforme EFRAG. Priznava se, da podrobno in pravočasno izvajanje teh reform zahteva znatna usklajena prizadevanja javnih in zasebnih organizacij, ki so vključene v proces. Ker je g. Maystadt nadziral in pomagal pri celotnem procesu in se udeleževal ključnih srečanj z interesnimi skupinami, dajal strateške nasvete o osrednjih temah, je prava oseba za zagotavljanje izvajanja reform EFRAG. 4 Napredek pri izvajanju reform 4.1 Doseženi napredek Glede razjasnitve pristojnosti in s tem povezano usmeritvijo EFRAG na MSRP, Komisija ugotavlja, da se to že upošteva v osnutku letnega programa dejavnosti EFRAG za leto 2014. Komisija bo to upoštevala v morebitni donacijski pogodbi z EFRAG za leto 2014 in naslednja leta in zagotovila, da bo dejanski obseg dejavnosti EFRAG v skladu s to pristojnostjo. Glede financiranja EFRAG in zlasti glede vzpostavitve sistema obveznih dajatev, ki jih plačajo podjetja, ki kotirajo na borzi, je Komisija svoja prizadevanja osredotočila na izvajanje delov reforme, ki jih je mogoče doseči kratkoročno. Podobno še niso bili uvedeni nobeni formalni ukrepi, ki bi države članice spodbujali, da ustanovijo nacionalni mehanizem financiranja[9], če ga še nimajo. V skladu s poročilom je za izvajanje priporočil v zvezi s sestavo EFRAG, pripravo ocen učinka in organizacijo srečanj CFSS odgovoren EFRAG. Generalna skupščina EFRAG (sestavljena iz sedmih organizacij članic EFRAG) je morala odobriti spremembe statuta EFRAG in notranjih pravil EFRAG, ki upoštevajo ta priporočila. Odobriti je morala tudi, da se v članstvo EFRAG vključijo nacionalni mehanizmi financiranja in po možnosti evropske organizacije, ki trenutno niso članice EFRAG. Nadzorni svet EFRAG je sprejel ukrepe, ki so potrebni za pripravo sprememb statuta EFRAG za posredovanje generalni skupščini v obravnavo in odobritev in prvi tak korak je bilo srečanje 20. novembra 2013. Organizacije članice EFRAG so izrazile podporo reformam EFRAG na podlagi priporočil v končnem Maystadtovem poročilu Novembra 2013. Od ustanovitve projektne skupine, odgovorne za izvajanje reform v okviru nadzornega sveta EFRAG v januarju 2014, je bil dosežen velik napredek, vzajemno delovanje na srečanjih z obstoječimi organizacijami članicami, možnimi novimi člani in nacionalnimi organi za določanje standardov (in/ali nacionalnimi mehanizmi financiranja). Zato je 24. marca 2014 nadzorni svet odobril celo vrsto spremenjenih statutov in notranjih pravil, ki bodo predloženi generalni skupščini v njeni sedanji sestavi ob upoštevanju pripomb organizacij članic EFRAG in nacionalnih organov za določanje standardov (in/ali nacionalnih mehanizmov financiranja). Generalna skupščina EFRAG je 16. junija 2014 končno potrdila spremenjene statute in notranja pravila. Na podlagi Maystadtovih priporočil se glavne spremembe statutov in notranjih pravil EFRAG nanašajo na naslednje zadeve: - razširitev članstva generalne skupščine, da bodo vključeni nacionalni mehanizmi financiranja in druge zasebne ali javne organizacije; - merila, zaveze in pravice za članstvo v generalni skupščini; - najmanj dveletna finančna obveznost za člane generalne skupščine; - glasovalne pravice generalne skupščine na podlagi zamisli, da posamezna organizacija ne more blokirati delovanja EFRAG; - naloge generalne skupščine; - odbor za imenovanje, ki svetuje o določenih vidikih postopka imenovanja in izbire; - profil in merila sveta; - vloga predsednika sveta; - odgovornosti sveta; - nadomestni postopki sveta za primere, ko ni mogoče doseči soglasja; - odgovornosti EFRAG TEG; - profil in merila za članstvo EFRAG TEG. 4.2 Odstopanja od Maystadtovih priporočil Čeprav so bile temeljne zamisli, na katerih temeljijo priporočila za reforme EFRAG, upoštevane, je treba izpostaviti nekatera odstopanja od priporočil iz Maystadtovega poročila. Nanašajo se na naslednje zadeve: Sestava novega sveta V nasprotju z Maystadtovim priporočilom so bila upoštevana stališča, ki so jih novembra 2013 v Svetu za ekonomske in finančne zadeve izrazile države članice, in ravnotežje med nacionalnimi organi za določanje standardov v svetu je bilo rešeno tako, da so „manjše“[10] države članice dobile dodaten sedež. Zaradi odločitve evropskih nadzornih organov in Evropske centralne banke, da ne bodo sprejeli polnopravnega članstva v svetu, bodo te organizacije dobile status opazovalk v svetu. Zato je bilo ugotovljeno, da bodo zaradi ravnotežja med nacionalnimi organi za določanje standardov in zasebnimi interesnimi skupinami potrebne nekatere spremembe sestave sveta. Zato bodo zasebne interesne skupine dobile tri dodatne sedeže. Odločanje v svetu Ob upoštevanju stališč, ki jih je izrazila večina interesnih skupin in v skladu z Maystadtovim poročilom, po katerem naj bi si svet prizadeval za sprejemanje odločitev s soglasjem, bo uveden nadomestni postopek za primere, ko ni mogoče doseči soglasja. To bo glasovanje, v katerem bo za sprejetje odločitve potrebna kvalificirana večina dveh tretjin članov[11]. Združevanje funkcij glavnega izvršnega direktorja EFRAG in predsednika EFRAG TEG Trenutno je glavni izvršni direktor EFRAG tudi predsednik EFRAG TEG. Maystadtovo poročilo predlaga, naj se taka ureditev ohrani tudi v prihodnje. Vendar je med razpravami o reformah več članov sedanjega nadzornega sveta menilo, da bi bilo treba ti dve funkciji ločiti. Zato statuti samo predvidevajo možnost (in ne zahtevajo) združevanja teh dveh funkcij. 4.3 Možen časovni razpored Kot je omenjeno zgoraj, je generalna skupščina EFRAG 16. junija 2014 odobrila spremenjene statute in notranja pravila. Vendar bodo zaradi zagotovitve nemotenega procesa prehoda ti spremenjeni statuti in notranja pravila začeli veljati 31. oktobra, ko se bo nova generalna skupščina sestala in imenovala nov svet EFRAG. Nadaljnji novi člani EFRAG bodo prav tako lahko sprejeti na ta dan. 5 Sklepne ugotovitve Na podlagi zgoraj navedenega je mogoče sklepati, da je na splošno EFRAG zelo napredoval pri izvajanju reform na podlagi ključnih priporočil Maystadtovega poročila. Za izvedbo ključnih sprememb so bili statuti in notranja pravila EFRAG spremenjeni, da upoštevajo spremembe sestave in delovanja EFRAG. V zvezi s tem je treba priznati, da raven podrobnosti teh sprememb presega priporočila iz Maystadtovega poročila (npr. metodologija porazdelitve glasovalnih pravic v generalni skupščini, merila za profil članov sveta, odgovornosti sveta in TEG). Številne interesne skupine, ki so sodelovale v procesu, so si skupaj prizadevale najti sporazum, sprejemljiv za vse strani. V ta namen je bilo pomembno podaljšanje Maystadtovega mandata zaradi njegovega strokovnega znanja in izkušenj ter vključenosti v proces. Glede pričakovanih odstopanj od prvotnih Maystadtovih priporočil najpomembnejša sprememba izhaja iz dejstva, da so ECB in tri evropske nadzorne agencije sprejele samo status opazovalk in ne polnopravnega članstva v svetu. Ker je to povzročilo, da so v svetu člani iz samo dveh stebrov, je bilo novo ravnotežje zagotovljeno tako, da so zasebne interesne skupine dobile tri dodatne sedeže. Komisija bo še naprej skrbno spremljala izvajanje reform EFRAG in o tem ustrezno poročala Evropskemu parlamentu in Svetu. V skladu z novo uredbo o vzpostavitvi programa Unije za podpiranje posebnih dejavnosti na področju računovodskega poročanja in revizije za obdobje 2014–2020, bo Komisija od leta 2015 pripravljala letna poročila o dejavnosti EFRAG, ki bodo zajemala napredek pri izvajanju reform upravljanja[12]. [1] Ker reforme še potekajo, programsko obdobje za EFRAG (Evropska svetovalna skupina za računovodsko poročanje) traja od 1. januarja 2014 do 31. decembra 2016. [2] UL L 105/1, 8.4.2014 [3] Philippe Maystadt je bil v belgijski vladi minister za gospodarske zadeve, minister za finance in podpredsednik vlade. Od leta 2000 do 2011 je bil tudi predsednik Evropske investicijske banke. Marca 2013 je bil g. Maystadt imenovan za posebnega svetovalca komisarja Barnierja, da bi ocenil sedanji sistem sprejemanja MSRP v EU, da bi se povečal prispevek Evrope k zagovarjanju globalnih in visokokakovostnih računovodskih standardov. [4] Večkratni pozivi od londonske deklaracije leta 2009, zadnjič v Los Cabosu leta 2012. [5] V tem poročilu izraz „mednarodni računovodski standardi“ pomeni MRS, MSRP in OPMSRP. [6] Uredba (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov, UL L 243, 11.9.2002. [7] European Financial Reporting and Advisory Group – Evropska svetovalna skupina za računovodsko poročanje. [8] Novi svet bi učinkovito nadomestil sedanji nadzorni svet EFRAG. [9] Vendar je Komisija na srečanju Računovodskega regulativnega odbora dne 8. aprila 2014 v Bruslju omenila možnost ustanovitve takih mehanizmov financiranja v državah članicah. [10] Kot je bilo navedeno, bodo nacionalni organi za določanje standardov iz štirih največjih držav članic vedno zastopani. [11] Če v izjemnih primerih kvalificirane večine ne bi bilo mogoče doseči, bi predsednik sveta svoje sklepne ugotovitve lahko predstavil na podlagi poskusnega glasovanja in stališče večine bi se predstavilo kot stališče. [12] V skladu z Uredbo je letno poročilo Evropskemu parlamentu in Svetu treba predložiti vsako leto do 30. junija.